DIE T 
FARISEËR % 


TO Dife 


AAR Ë 


want elkeen wat homself 
verhoog, sal * verneder word; 
j- S “en hy wat homself ve, 


En Hy het hierdie gelykenis vertel aan sommige wat op 
hulleself vertrou dat hulle regverdig is, en ander verag: 
Twee manne het opgegaan na die tempel om te bid; 

die een 'n Fariseër en die ander 'n tollenaar. Die Fariseër 
het gestaan en so by homself gebid: God, ek dank U dat 
ek nie soos ander mense is nie, rowers, onregverdiges, 
egbrekers, of selfs soos hierdie tollenaar. Ek vas twee 
keer in die week, ek gee tiendes van alles wat ek besit. 
En die tollenaar, wat ver gestaan het, wou nie soveel as 
Sy oë na die hemel opslaan nie, maar het op sy bors 
geslaan en gesê: God wees my, sondaar, genadig! Ek sê 
vir julle, hierdie man het geregverdig na sy huis afgegaan 
eerder as die ander; want elkeen wat homself verhoog, 
sal verneder word; en hy wat homself verneder, 

sal verhoog word. LUKAS 18:9-14 


..hy vergeet nie die geroep van die nederiges nie. 
PSALM 9:12 


Die HERE sal alle vleiende lippe afsny en die tong wat 
trotse dinge spreek, PSALM 12:3 


Welgeluksalig is die man wat op die HERE vertrou en die 
hoogmoediges nie ag nie en nie die wat afwyk tot leuens 
nie. PSALM 40:4 


Al was die HERE hoog, tog het Hy ag op die nederiges, 
maar die hoogmoediges ken Hy van ver af. PSALM 138:6 


As hoogmoed kom, dan kom skande, maar by die 
geringes is wysheid. SPREUKE 11:2 


Die HERE sal die huis van die hoogmoediges verwoes, 
maar die grens van die weduwee vasstel. SPREUKE 15:25 


Die vrees van die HERE is die tug van wysheid; en voor 
eer is nederigheid. SPREUKE 15:33 


Elke hoogmoedige van hart is vir die HERE 'n gruwel; 
SPREUKE 16:5 


Hoogmoed gaan voor vernietiging, en 'n hoogmoedige 
gees voor 'n val. Dit is beter om nederig te wees met 
die nederiges, as om buit te deel met die hoogmoediges. 
SPREUKE 16:18-19 


Voor vernietiging is die hart van die mens hoogmoedig, 
en voor eer is nederigheid. SPREUKE 18:12 


Deur nederigheid en die vrees van die HERE is rykdom 
en eer en lewe. SPREUKE 22:4 


Die trotsheid van 'n mens sal hom verneder, 
maar eer ondersteun die nederige van gees. 
SPREUKE 29:23 


Die goddelose vervolg in sy trots die armes; laat hulle 
gevang word in die planne wat hulle uitgedink het. Want 
die goddelose roem op sy hartsbegeerte en seën die 
gierigaards vir wie die Here 'n afsku het. Die goddelose 
sal deur die trots van sy aangesig nie na God soek nie: 
God is nie in al sy gedagtes nie. PSALM 10:2-4 


Want wie laat jou van 'n ander verskil? en wat het jy wat 
jy nie ontvang het nie? nou as jy dit ontvang het, waarom 
roem jy asof jy dit nie ontvang het nie? 

1 KORINTHIËRS 4:7 


Maar hy gee meer genade. Daarom sê Hy: God weerstaan 
die hoogmoediges, maar aan die nederiges gee Hy 
genade. JAKOBUS 4:6 


Net so moet julle, jongeres, aan die oudste onderdanig 
wees. Ja, wees almal onderdanig aan mekaar en bekleed 
met nederigheid, want God weerstaan die hoogmoediges 
en gee genade aan die nederiges. Verneder julle dan 
onder die magtige hand van God, sodat Hy julle op die 
regte tyd kan verhoog: 1 PETRUS 5:5-6 


Want alles wat in die wêreld is, die begeerlikheid van 
die vlees en die begeerlikheid van die oë en die 
grootsheid van die lewe, is nie van die Vader nie, 
maar is uit die wêreld. 1 JOHANNES 2:16 


